Okresná prokuratúra Partizánske 
Februárová 157, 958 01 Partizánske 	

Sp. zn. : Pv 217/12/3305	Partizánske, 12.2.2013
EEČ : 2-25-3-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona č. 300/2005 Z.z. v znení neskorších predpisov, ktorého sa dopustil na tom skutkovom základe, že hoci mu zo Zákona o rodine vyplýva povinnosť starať sa o výživu svojho syna XXXXX, narodeného XXXXX a rozsudkom Okresného súdu v Partizánskom sp. zn. 2P 143/2009-34 zo dňa 25.11.2009, ktorý nadobudol právoplatnosť dňa 25.11.2009 bol zaviazaný  prispievať na jeho výživu sumou 100 € mesačne vždy do 15. dňa  v mesiaci vopred k rukám matky XXXXX s účinnosťou od 25.11.2009, túto povinnosť si  v Partizánskom, v Golianove a všade tam, kde sa zdržiaval, úmyselne neplnil od 1.11.2011 do 30.11.2012,  hoci zo živnosti, ktorú vykonával mal dostatočný príjem na plnenie vyživovacej povinnosti, čím zostal na výživnom matke svojho syna XXXXX  dlhovať sumu vo výške 1.300 €, 
lebo zanikla trestnosť činu
Odôvodnenie:

	Poverený príslušník Obvodného oddelenia PZ XXXXX uznesením ČVS: ORP-169/PE-PE-2012 zo dňa 20.4.2012 podľa § 199 os. 1 Tr. por. začal trestné stíhanie vo veci prečinu zanedbania povinnej výživy podľa § 207 ods. 1 Tr. zákona. Poverený príslušník Obvodného oddelenia PZ XXXXX  uznesením ČVS: ORP-169/PE-PE-2012 zo dňa 7.9.2012 podľa § 206 ods. 1 Tr. poriadku vzniesol XXXXX obvinenie pre  prečin zanedbania povinnej výživy podľa § 207 ods. 1 Tr. zákona v podstate na tom skutkovom základe, ako je to uvedené vo výrokovej časti tohto uznesenia. 

	V prípravnom konaní bolo zistené a zdokladované, že obvinený XXXXX  si v  dobe od 1.11.2011 do 30.11.2012 vyživovaciu povinnosť na svojho syna XXXXX riadne a včas neplnil. Výška vyživovacej povinnosti XXXXX na syna XXXXX bola naposledy upravená rozsudkom Okresného súdu v Partizánskom sp. zn. 2P 143/2009 zo dňa 25.11.2009, ktorý nadobudol právoplatnosť dňa 25.11.2009 s účinnosťou od 25.112009. Z vyžiadaných správ bolo zistené, že obvinený XXXXX počas neplnenia vyživovacej povinnosti nebol v informačnom systéme Sociálnej poisťovne registrovaný u zamestnávateľa, ani ako samostatne zárobkovo činná osoba. Obvinený nepoberal dávky nemocenského poistenia,  úrazového poistenia, dávky dôchodkového poistenia, dávky garančného poistenia a ani dávky v nezamestnanosti. Taktiež bolo zistené, že na Úrade práce, sociálnych vecí a rodiny XXXXX nebol v uvedenom období evidovaný ako uchádzač o zamestnanie a nepoberal  dávku ani príspevky k dávke v hmotnej núdzi. Zo správy Obvodného úradu XXXXX vyplýva, že v živnostenskom registri sa nachádza podnikateľský subjekt XXXXX s miestom podnikania XXXXX XXXXX pričom z výpisu zo živnostenského registra je zrejmé, že živnostenské oprávnenie XXXXX vzniklo 1.3.2006 a trvá doposiaľ.  Tiež boli zabezpečené správy k majetkovým pomerom obvineného, z ktorých je zrejmé, že obvinený nevlastní žiadny nehnuteľný majetok, ani cenné papiere. Obvinený síce vlastní osobné motorové vozidlo, na tomto však viaznu ťarchy v podobe exekútorských blokácií. Vo vyšetrovacom spise sa tiež nachádza správa Daňového úradu XXXXX, daňové priznanie k dani z príjmov fyzickej osoby za rok 2011, ako aj správa odberateľa pre ktorého XXXXX na základe živnostenského oprávnenia vykonával práce, a to k fakturovaným sumám a výške úhrad za práce vykonané v roku 2012, z ktorých sú zrejmé príjmy obvineného XXXXX v období neplnenia vyživovacej povinnosti.

	V priebehu prípravného konania bolo zistené, že obvinený XXXXX  vkladom na účet poškodenej XXXXX uhradil na výživnom nasledovné sumy, a to dňa 5.12.2012 sumu 500 €, dňa 17.12.2012 sumu 500 €,  dňa 28.12.2012 sumu 150 € a dňa 28.1.2013 sumu 350 €, čím uhradil zameškané výživné za obdobie od 1.11.2011 do 30.11.2012, ako aj bežné výživné za mesiace december 2012 a január 2013 v plnej výške. 	

	Uvedená skutočnosť je preukázaná zabezpečenými výpismi z účtu poškodenej  a bola tiež potvrdená  poškodenou XXXXX.

	Poškodená XXXXX ďalej uviedla, že neplnenie vyživovacej povinnosti obvineným XXXXX na syna XXXXX v danom prípade nemalo trvalo nepriaznivé následky, pričom mal. XXXXX v dôsledku neplatenia výživného núdzou netrpel. 

	Podľa § 86 písm. a) Tr. zákona č. 300/2005 Z.z. v znení neskorších predpisov trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom na vykonané dokazovanie, z ktorého vyplýva, že obvinený uhradil zameškané výživné za obdobie od 1.11.2011 do 30.11.2012 a tiež bežné výživné za mesiace december 2012 a január 2013 v plnej výške, čo potvrdila svedkyňa - poškodená XXXXX a skutočnosť, že trestný čin nemal trvalo nepriaznivé následky, je možné konštatovať, že zanikla trestnosť činu. 

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor